EXPUNERE DE MOTIVE

1.CONTEXTUL PROPUNERII

La 10 noiembrie 2011, Consiliul a adoptat o decizie prin care autoriza Comisia Europeană să negocieze un acord de cooperare privind parteneriatul și dezvoltarea (denumit în continuare „CAPD”) între Uniunea Europeană și Republica Islamică Afganistan. Negocierile s-au încheiat la 29 aprilie 2015, în urma celei de a 4-a runde de negocieri desfășurate la Bruxelles. CAPD a fost parafat la 2 iulie 2015, la Kabul.

La 13 ianuarie 2016, ÎR și Comisia au prezentat Consiliului Propunerea comună de decizii ale Consiliului privind semnarea și, respectiv, încheierea CAPD, sub forma unui acord între Uniunea Europeană și Afganistan („exclusiv la nivelul UE”). Chiar dacă au convenit asupra fondului acordului, statele membre și-au exprimat, în unanimitate, în cadrul reuniunii COASI, preferința pentru un acord „mixt”, care să se aplice cu titlu provizoriu.

Această poziție a fost confirmată în mod oficial la 7 septembrie 2016 de către Coreper, care a solicitat Comisiei și Înaltului Reprezentant să revizuiască propunerile în mod corespunzător pentru a ține seama de caracterul mixt al acordului și de aplicarea cu titlu provizoriu a acestuia. Transformarea CAPD într-un acord „mixt” și introducerea unor noi dispoziții privind aplicarea provizorie au fost discutate și convenite ulterior cu partea afgană.

CAPD va reprezenta prima relație contractuală dintre Uniunea Europeană și Afganistan, prin care UE își confirmă angajamentul față de dezvoltarea viitoare a Afganistanului în cursul „deceniului de transformare” (2014-2024). Acesta reprezintă cadrul juridic pentru cooperarea substanțială dintre UE și Afganistan dezvoltată începând din 2001 și consacrată în actuala strategie a UE privind Afganistanul pentru perioada 2014-2016, care a fost adoptată de Consiliu în iunie 2014, precum și în programul orientativ multianual pentru perioada 2014­2020 în cadrul Instrumentului de cooperare pentru dezvoltare. CAPD va constitui baza relațiilor dintre UE și Afganistan pentru următorii zece ani și ar putea fi prelungit în mod automat pentru alte perioade de câte 5 ani.

CAPD reflectă principiile și condițiile pe care se va întemeia parteneriatul viitor dintre UE și Afganistan (titlurile I și II). Acesta include clauzele privind „elementele esențiale” referitoare la drepturile omului și la neproliferare. CAPD prevede, de asemenea, posibilitatea unei cooperări într-o gamă largă de domenii, inclusiv în domeniul dezvoltării (titlul III), al comerțului și investițiilor (titlul IV) și al justiției și statului de drept (titlul V). Acesta din urmă cuprinde nu numai clauze extinse privind combaterea criminalității organizate, a spălării banilor și a narcoticelor, ci și cooperarea în domeniul migrației, referindu-se în mod explicit la necesitatea de a încheia un acord de readmisie. CAPD include, de asemenea, capitole privind o serie de domenii specifice pentru cooperarea sectorială (titlul VI), toate acestea confirmând faptul că CAPD vizează cooperarea.

2.TEMEI JURIDIC, SUBSIDIARITATE ȘI PROPORȚIONALITATE

Temeiul juridic

În conformitate cu jurisprudența constantă, alegerea temeiului juridic trebuie să fie fondată pe elemente obiective, care pot fi supuse controlului jurisdicțional, printre care figurează în special finalitatea și conținutul măsurii respective.

Scopul acordului, astfel cum este descris la articolul 2, Natura și domeniul de aplicare, este de a institui un parteneriat între părți care să se bazeze pe o abordare cu mai mulți piloni, în vederea consolidării dialogului și a cooperării.

Acordul acoperă cooperarea politică (titlul II), cooperarea pentru dezvoltare (titlul III), cooperarea în domeniul comerțului și al investițiilor (titlul IV), cooperarea în domeniul justiției și al afacerilor interne (titlul V), cooperarea sectorială (titlul VI) și cooperarea regională (titlul VII). În plus, acordul cuprinde dispoziții privind cadrul instituțional (titlul VIII) și dispoziții finale (titlul IX).

O analiză detaliată a finalității și a conținutului acordului indică faptul că unele dintre dispozițiile acordului intră în domeniul de aplicare al politicii externe și de securitate comune, iar o serie de alte elemente intră sub incidența politicii comerciale, precum și a politicii de cooperare pentru dezvoltare a Uniunii Europene. Analiza mai arată că niciunul dintre aceste elemente nu poate fi considerat ca fiind accesoriu în raport cu oricare dintre celelalte elemente menționate și că niciunul dintre cele trei elemente menționate nu poate fi identificat în mod clar ca fiind componenta principală. Prin urmare, propunerea ar trebui să se bazeze pe mai multe temeiuri juridice, și anume articolul 37 din TUE și articolele 207 și 209 din TFUE.

Natura juridică

Din punct de vedere juridic, analiza domeniului de aplicare al CAPD indică faptul că tratatele au conferit UE competența de a acționa în toate domeniile care intră sub incidența CAPD. Pe baza acestei analize juridice, ÎR și Comisia au propus inițial proiectul de acord, spre semnare și încheiere, sub forma unui acord „exclusiv la nivelul UE”. Din punct de vedere politic, ÎR și Comisia au fost de părere că procedura de ratificare mult mai scurtă și mult mai previzibilă pentru intrarea în vigoare a CAPD sub forma unui acord „exclusiv la nivelul UE” a răspuns intereselor Uniunii de a reacționa rapid în acest moment de răscruce în procesul de tranziție din Afganistan. Intrarea rapidă în vigoare a CAPD ar putea fi indiciul angajamentului deplin al Uniunii față de o tranziție reușită în Afganistan.

Cu toate acestea, după cum s-a menționat anterior, statele membre, reunite la 13 ianuarie și la 20 iulie 2016 în cadrul grupului de lucru COASI și la 7 septembrie 2016 în cadrul Coreper, au solicitat în unanimitate Comisiei și ÎR să transforme acordul într-un acord mixt, care să se aplice cu titlu provizoriu. Ca urmare a acestei poziții și pentru a evita apariția unor întârzieri prelungite în procesul de ratificare a acordului, Comisia și ÎR au decis să adapteze acordul, iar propunerea lor privind semnarea acordului urmează să fie completată de o propunere privind aplicarea provizorie parțială, pentru a reflecta caracterul mixt și aplicarea cu titlu provizoriu a acestuia.

Prin urmare, proiectul anexat propune semnarea acordului sub forma unui acord mixt. Acesta cuprinde, de asemenea, aplicarea provizorie a mai multor dispoziții care ar urma să fie aplicate în mod judicios cu titlu provizoriu între UE și Afganistan până la intrarea în vigoare a acordului.

Alte considerații juridice

Acordul stabilește un cadru instituțional compus din comitetul mixt (a se vedea titlul VIII, articolul 49 Cadrul instituțional). Comitetul mixt poate înființa comitete sau grupuri de lucru speciale care să îl asiste la îndeplinirea atribuțiilor ce îi revin. Articolul 54 Îndeplinirea obligațiilor introduce, de asemenea, o procedură de soluționare a litigiilor, care urmează să fie utilizată în cazul în care una dintre părți nu își îndeplinește obligațiile care îi revin în temeiul acordului.